รองนายกรัฐมนตรี ยอมรับเศรษฐกิจไทยชะลอตัว หลังการส่งออกได้รับผลกระทบจากสงครามการค้าระหว่างประเทศ พร้อมเชื่อว่าเมื่อการเมืองไทยชัดเจนทุกอย่างจะดีขึ้น
รองนายกรัฐมนตรี ยอมรับเศรษฐกิจไทยชะลอตัว หลังการส่งออกได้รับผลกระทบจากสงครามการค้าระหว่างประเทศ พร้อมเชื่อว่าเมื่อการเมืองไทยชัดเจนทุกอย่างจะดีขึ้นนายสมคิด จาตุศรีพิทักษ์ รองนายกรัฐมนตรี เป็นประธานเปิดงาน Exponential Manufacturing Thailand ซึ่งจัดขึ้นโดยสภาอุตสาหกรรมแห่งประเทศไทย เพื่อให้เป็นงานผลักดันและพลิกโฉมธุรกิจภาคอุตสาหกรรมไทย โดยรองนายกรัฐมนตรีกล่าวว่า ปัจจุบันประเทศไทยต้องการคนรุ่นใหม่เข้ามาทำงานเพื่อประเทศมากขึ้น มองว่าการจัดงานนี้นับเป็นเรื่องที่ดี ที่จะทำให้ผู้ประกอบการไทยและนักธุรกิจใหม่รับรู้การเปลี่ยนแปลงตัวเอง รองรับเทคโนโลยีใหม่ๆด้วย ทั้งนี้ก็เพื่อให้ภาคธุรกิจยังคงเดินหน้าต่อได้ หลังจากที่ผ่านมาภาคอุตสาหกรรมพยายามผลักดันกระตุ้นเศรษฐกิจมาโดยตลอด จนได้รับการยอมรับจากต่างประเทศแล้ว แต่ต้องยอมรับว่า ขณะนี้เศรษฐกิจไทยกำลังชะลอตัว เพราะได้รับผลกระทบจากสงครามการค้าด้านภาษีระหว่างสหรัฐและจีน ที่มีแนวโน้มยืดเยื้อ โดยทั้งหมดอาจจะพัฒนาไปสู่ความตึงเครียดทางการเมืองระหว่างประเทศ ที่ทั่วโลกจะได้รับผลกระทบ โดยเฉพาะภาคการส่งออกไทยที่น่าเป็นห่วง เพราะถูกกระทบทั้งปัจจัยภายนอกและปัจจัยภายในคือการเมืองในประเทศ พร้อมเชื่อว่า พื้นฐานเศรษฐกิจไทยในขณะนี้ ยังแข็งแกร่งและอยู่ในระดับดี ซึ่งจะพยุงสภาวะเศรษฐกิจให้เดินหน้าได้อีกระยะหนึ่ง จนกว่าการเมืองไทยจะมีความชัดเจนมากขึ้น และทำให้ทุกอย่างดีขึ้นตามด้วยรองนายกรัฐมตรี กล่าวอีกว่า ยังอยากให้ภาคอุตสาหกรรมไทยช่วยยกระดับและพัฒนาสินค้าเกษตร และสินค้าใหม่ๆมากขึ้นด้วยการนำเทคโนโลยีใหม่เข้ามาปรับเปลี่ยน เพื่อทำให้เพิ่มมูลค่าสินค้า และเป็นที่ต้องการของทั่วโลก ทั้งนี้ก็เพื่อผลักดันการส่งออก หลังจากร้อยละ 70 ของอัตราการขยายตัวทางเศรษฐกิจหรือจีดีพีทั้งประเทศ พึ่งพาการส่งออกเป็นหลัก รวมถึงต้องการให้ปรับโฉมเข้าถึงผู้บริโภคได้อย่างรวดเร็วมากขึ้น เพื่อทำให้ไทยยังอยู่ในจุดที่น่าสนใจลงทุนของนักลงทุน